《酬令裕见寄之什》
宋代·李吕

伯才不鼓琴，良为知音撤。
渊明琴无弦，荆扉昼常闭。
吾道传沧洲，初不待识别。
叔孙志谐俗，礼乐用绵蕝。
子陵持正论，阿庚腰领绝。
宁可负凿方，枉尺未应屑。
郊居本寂寞，况乃生计拙。
食指日益敏，资用时告竭。
客至坐无毡，窃与郑公埒。
天随拾杞菊，焉能餍餔餟。
平生所厚人，过门或电制，
尝闻贵易交，一命已变节。
包苴既无鱼，裋褐倦造谒。
阔远故人书，谁复访衰苶。
有焰手可炙，其如火不热。
闻酸蚋必聚，其如醯不冽。
向来出肺肝，生死语虚设。
醇风恣浇漓，仁义从荡灭。
江湖足相忘，何苦怨离别。
黄君忘年友，岁寒我辈列。
抗志忌诡随，讲究亦可悦。
高堂甘旨奉，敢以贫故阙。
姑从敩学半，俯首栖林樾。
近枉寄赠篇，用意尤清切。
似闻於易道，琅诵口不辍。
顾惭泽畔癯，韦编老披阅。
未达言外意，搔首漫卼臲。
三圣日星垂，墙仞靡容瞥。
动静本自然，发明赖前哲。
屈伸相感触，至理甚昭晰。
泰反复于隍，而顺出自穴。
机缄默循环，勿用腾口说。
寒泉终可食，但贵井常渫。
正乏双南金，报称愧灭裂。
见许惠然来，谅不出良月。
莫学王子猷，兴尽江天雪。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。